Wetswysigings wil proses van pleegsorg vergemaklikArgieffoto (Foto: falco/Pixabay) Die regering is op die punt om ŉ wysigingswetsontwerp op kinders by die parlement in te dien wat groot veranderings aan pleegsorg in Suid-Afrika sal behels. Die minister van maatskaplike ontwikkeling, Lindiwe Zulu, het dié aankondiging Maandag in die parlement gemaak in antwoord op ŉ parlementêre vraag deur Bridget Masango, DA-LP. Sou die wysiging aanvaar word, sal art. 25 van die wetsontwerp aan hooggeregshowe die bevoegdheid gee om ook, soos kinderhowe, te besleg in kwessies oor voogdyskap van weeskinders of kinders wie se ouers nie na hulle omsien nie. Volgens Zulu werk haar departement al sewe jaar aan die nuwe wetsontwerp, en is dit baie lank en omvattend. Die wetsontwerp sal die druk op kinderhowe, wat tot dusver al bogenoemde sake moes hanteer, verlig en beteken dat sake met betrekking tot voogdyskap nie so lank vertraag sal word nie. Art. 57 stel strenger kwaliteitbeheer oor pleegsorg in, met strenger strawwe vir diegene wat nie standaarde handhaaf nie. Die wysiging volg ná ŉ hooggeregshofuitspraak wat strenger maatreëls beveel het. Art. 89 maak dit moontlik vir die hof om ŉ bevel uit te reik dat sorgbehoewende kinders in die sorg van ŉ ouer of familielid geplaas word, waar daardie ouer of familielid bevoeg is om na die kind om te sien. Die doel is om minder kinders in pleegsorg van die staat te hê. Nog ŉ belangrike artikel is art. 99 wat voorsiening maak vir behoorlike en gereelde toesig oor die omstandighede van kinders wat in langtermynpleegsorg geplaas word.